Introduktion
Forfattere: Jeppe Bach Nikolajsen
Tidsskrift: dttk (08-11-2022)

## INTRODUKTION

De seneste tre år har jeg ikke været engageret i dette tidsskrift, men det  er  med  stor  glæde,  at  jeg  har  bemærket,  hvordan  der  er  blevet udgivet mange spændende artikler i denne periode under ledelse af redaktør  og  professor  emeritus  Kurt  Christensen.  Det  er  også  med stor  glæde, at jeg nu overtager redaktørposten for dette fornemme tidsskrift. En central ambition med tidsskriftet vil uændret være at præsentere faglig solid og kirkelig relevant forskning .

Lad mig dernæst give en introduktion til denne udgivelse, som rummer fire forskningsartikler, en perspektivartikel og en række anmeldelser.

Den første forskningsartikel, som jeg selv har forfattet, belyser kirkens  indre  anliggender i  retshistorisk  og  -teologisk  perspektiv.  Den viser, at den danske konge fra reformationens indførelse og frem til enevældens afslutning var overhoved for både kirke og øvrighed, og at han i begge tilfælde var forpligtet på de bibelske skrifter og den augsburgske bekendelse. I denne periode havde det juridiske og teologiske normsystem fælles præmisser og udgjorde en enhed. Med sekulariseringen af det danske samfund de seneste to århundreder har det juridiske normsystem løsrevet sig fra det teologiske normsystem. Artiklen peger på et behov for, at kirkens indre anliggender lægges i hænderne på kirken selv, og at disse varetages i overensstemmelse med et teologisk normsystem i højere grad.

Den anden forskningsartikel er skrevet af lektor Jakob Valdemar Olsen, og den viser, at Søren Kierkegaard ofte er blevet læst som en kritiker af apologetik, og som en, der dyrker det paradoksale, i modsætning til C.S. Lewis, der er blevet forstået som en, der er engageret i apologetik, og som ønsker at forene tro og fornuft. Artiklen betoner lighederne mellem dem, og derved bliver det lettere at få øje på førstnævntes apologetiske projekt samt på sidstnævntes bredere apologetiske sigte.

Den tredje forskningsartikel, som er skrevet af professor Kurt E. Larsen, tager udgangspunkt i en udbredt tolkning i dansk diakonihi- storie, hvor der refereres til, at Kirkelig Forening for den Indre Mission i Danmark stod for en ordmission, men Københavns Indre Mission stod for en gerningsmission i slutningen af attenhundredtallet. Artiklen viser, at denne tolkning er historisk tvivlsom, da begge missionsforeninger lagde vægt på diakoni såvel som forkyndelse. Artiklen konkluderer, at begge foreninger har fremmet social velfærd her i  landet, men at Kirkelig Forening for den Indre Mission i Danmark pegede mest i retning af det, som endte med at blive den danske velfærdsmodel, nemlig en skattefinansieret offentlig velfærdsstat.

Den fjerde forskningsartikel er skrevet af adjunkt Michael Agerbo Mørch, som tematiserer brugen af tankeeksperimenter i den systematiske teologi. Artiklen giver eksempler på brug af tankeeksperimenter i systematisk teologi inden for skabelsesteologien i dogmatikken og fra forholdet mellem kunstig intelligens og teologisk antropologi. Artiklen påpeger, at tankeeksperimenter spiller en vigtig rolle i systematisk teologi med henblik på at øge kohærensgraden af teologiske teorier.

Dernæst præsenterer lektor emeritus Hans Raun Iversen en såkaldt  perspektivartikel.  I  en  anmeldelse  af  Iversens  seneste  bog, Folkekirke, brugerkirke, kirke i mission , i dette tidsskrift undrer sognepræst Jørgen Jørgensen sig over, hvorfor bidrag fra flere konservative teologer ikke inddrages i bogen. Iversen samler handsken op og  udfolder  sine  synspunkter  angående  folkekirken,  højrefløjen  og Grundtvig i denne artikel. Afslutningsvist rummer denne udgivelser en række anmeldelser.

Dermed er kun tilbage at ønske: God fornøjelse med læsningen!

Jeppe Bach Nikolajsen Ansvarshavende redaktør Lektor, ph.d., cand.theol.